VENDIM
Nr. 49, datë 23.11.2022


[bookmark: _GoBack]PËR DHËNIEN E MIRATIMIT PARAPRAK PËR BASHKIMIN ME PËRTHITHJE TË BANKËS OTP ALBANIA SHA ME BANKËN ALPHA ALBANIA SHA

Në bazë dhe për zbatim të shkronjës “e”, të nenit 43, të ligjit nr. 8269, datë 23.12.1997, “Për Bankën e Shqipërisë”, i ndryshuar; të shkronjës “k”, të pikës 1, të nenit 24 dhe të shkronjës “gj”, të pikës 1, të nenit 28, të ligjit nr. 9662, datë 18.12.2006, “Për bankat në Republikën e Shqipërisë”, i ndryshuar; të rregullores “Për licencimin dhe ushtrimin e veprimtarisë së bankave dhe të degëve të bankave të huaja në Republikën e Shqipërisë”, miratuar me vendimin nr. 14, datë 11.3.2009, të Këshillit Mbikëqyrës të Bankës së Shqipërisë, e ndryshuar; dhe të pikës 7, të shtojcës nr. 1, të rregullores “Për përcaktimin e nivelit të vendimmarrjes në mbikëqyrjen e veprimtarive bankare dhe financiare”, miratuar me vendimin nr. 36, datë 26.5.2010, të Këshillit Mbikëqyrës, e ndryshuar; me propozim të Departamentit të Mbikëqyrjes, Këshilli Mbikëqyrës i Bankës së Shqipërisë,

VENDOSI:

1. Të japë miratimin paraprak për bashkimin me përthithje të Bankës OTP Albania sh.a. (shoqëria përthithëse) me Bankën Alpha Albania sh.a. (shoqëria e përthithur).
2. Të revokojë licencën e Bankës Alpha Albania sh.a. (shoqëria e përthithur). Ky revokim hyn në fuqi pas çregjistrimit nga Qendra Kombëtare e Biznesit të Bankës Alpha Albania sh.a. (shoqëria e përthithur), sipas nenit 220, të ligjit nr. 9901, datë 14.4.2008 “Për tregtarët dhe shoqëritë tregtare”, i ndryshuar. Banka OTP Albania sh.a. paraqet në Bankën e Shqipërisë një kopje të ekstraktit të QKB-së, ku konfirmohet çregjistrimi i Bankës Alpha Albania sh.a.
3. Banka OTP Albania sh.a. (shoqëria përthithëse) duhet të dorëzojë në Bankën e Shqipërisë:
- një kopje të vendimeve të Asamblesë së Aksionarëve të Bankës OTP Albania sh.a. dhe Bankës Alpha Albania sh.a., ku miratohet mbyllja e transaksionit të bashkimit dhe një kopje të marrëveshjes përfundimtare të bashkimit e nënshkruar nga palët, sipas parashikimit të pikës 6.2, paragrafi “i”, të projektmarrëveshjes së bashkimit me përthithje, të datës 11.8.2022, të paraqitur në Bankën e Shqipërisë; 
- një kopje të deklaratës së mbylljes të parashikuar në pikën 6.3 të projektmarrëveshjes së bashkimit me përthithje të datës 11.8.2022;
- licencën e revokuar të Bankës Alpha Albania sh.a. (shoqëria e përthithur), pas hyrjes në fuqi të revokimit.
4. Banka OTP Albania sh.a., në cilësinë e pjesëmarrësit në sistemet AIPS dhe AECH, me qëllim realizimin e procesit të bashkimit me përthithje nga ana operacionale dhe teknike, mban në këto sisteme edhe llogarinë e shlyerjes me nr. 2221054L në sistemin AIPS, e lidhur me llogarinë përkatëse teknike në sistemin AECH, deri më datën 31 dhjetor 2023. 
Banka OTP Albania sh.a., në lidhje me këto llogari, duhet të përmbushë të gjitha detyrimet që rrjedhin nga rregulloret e sistemeve AIPS dhe AECH.
5. Banka OTP Albania sh.a. (shoqëria përthithëse) do të ushtrojë vetëm veprimtaritë bankare dhe financiare për të cilat është licencuar.
6. Ngarkohen Departamenti i Mbikëqyrjes, Departamenti i Sistemit të Pagesave dhe i Kontabilitetit dhe Financës, Departamenti i Operacioneve Monetare, Departamenti i Teknologjisë së Informacionit, Departamenti i Stabilitetit Financiar, Departamenti i Ndërhyrjes së Jashtëzakonshme, Departamenti i Emisionit dhe Departamenti i Statistikave Financiare, për ndjekjen e zbatimit të këtij vendimi.
7. Ngarkohen Kabineti i Guvernatorit dhe Departamenti i Kërkimeve për publikimin e këtij vendimi përkatësisht në Fletoren Zyrtare dhe në Buletinin Zyrtar të Bankës së Shqipërisë.
8. Ky vendim i njoftohet Agjencisë së Sigurimit të Depozitave.
Ky vendim hyn në fuqi menjëherë dhe botohet në Fletoren Zyrtare. 
KRYETAR
Gent Sejko





